Елин Пелин
Дявол и свинар

chitanka.info

Веднъж дяволът искал да изхитри свинаря, да го прати някъде и да му вземе свинете. Отишъл при него и го заприказвал:

— Добър ден, свинарко, откъде си?

— Накъдето гледат на свинете опашките, оттам съм.

— Вчера минах покрай вас.

— Случило ти се път — минал си.

— Майка ти родила.

— Цялото село знае това.

— Родила две деца.

— Господ кога дава, не пита.

— Едното умряло.

— Бог дал, бог взел.

— Умряло и другото.

— Брат по брата, отишли и двата.

— Баща ти закла вола.

— Смърт без помен не бива.

— Закла и другия.

— Два смъртника, два помена.

— На теб остави главата.

— Главен човек глава яде.

— Кучката я изяде.

— Лоша спастра, зла щета.

— Баща ти я уби.

— Какво търсила, това намерила.

— Хвърли я на сметта.

— Тя все там си лежеше…

Дяволът като видял, че не може да надхитри свинаря, пукнал се от мъка и умрял.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.